IZVEDBENA UREDBA KOMISIJE (EU) 2022/1916

z dne 7. oktobra 2022

o spremembi Izvedbene uredbe (EU) 2018/2019 glede nekaterih rastlin za saditev Juglans regia L. s poreklom iz Moldavije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(4), prvi pododstavek, Uredbe,

ob upoštevanju naslednjega:

(1) Z Izvedbeno uredbo Komisije (EU) 2018/2019 (2) je bil na podlagi predhodne ocene tveganja določen seznam zelo tveganih rastlin, rastlinskih proizvodov in drugih predmetov.

(2) Izvedbena uredba Komisije (EU) 2018/2018 (3) določa posebna pravila v zvezi s postopkom, ki ga je treba upoštevati za izvedbo ocene tveganja iz člena 42(4) Uredbe (EU) 2016/2031 za zelo tvegane rastline, rastlinske proizvode in druge predmete.

(3) Po predhodni oceni tveganja je bilo v Prilogo k Izvedbeni uredbi (EU) 2018/2019 vključenih 34 rodov in ena vrsta rastlin za saditev s poreklom iz vseh tretjih držav kot zelo tveganih rastlin, med katerimi so tudi rastline iz rodu Juglans L.

(4) Moldavija je 4. marca 2020 Komisiji predložila zahtevek za izvoz eno- do dveletnih cepljenih rastlin za saditev in podlag Juglans regia L. z golimi koreninami, v stanju mirovanja in brez listov v Unijo. Navedenemu zahtevku je bila priložena zadevna tehnična dokumentacija.

(5) Evropska agencija za varnost hrane (v nadaljnjem besedilu: Agencija) je 25. marca 2021 sprejela znanstveno mnenje o oceni tveganja blaga za rastline za saditev Juglans regia iz Moldavije (4). Agencija ni opredelila nobenega zadevnega škodljivega organizma za navedene rastline za saditev.

(6) Agencija je 23. junija 2022 spremenila znanstveno mnenje, da bi vključila Xiphinema rivesi (neunijske populacije) kot škodljivi organizem za navedene rastline za saditev, ovrednotila ukrepe za zmanjšanje tveganja, opisane v dokumentaciji za navedeni škodljivi organizem, in ocenila verjetnost nenapadenosti navedenih rastlin s tem škodljivim organizmom. Xiphinema rivesi (neunijske populacije) je na seznamu v Prilogi II, del A, oddelek 4, k Izvedbeni uredbi Komisije (EU) 2019/2072 (5) naveden kot karantenski škodljivi organizem za Unijo, za katerega ni znano, da bi bil navzoč na ozemlju Unije.

(7) Na podlagi navedenega mnenja se fitosanitarno tveganje zaradi vnosa največ dve leti starih cepljenih rastlin za saditev in podlag Juglans regia L. z golimi koreninami, v stanju mirovanja in brez listov s poreklom iz Moldavije v Unijo šteje za sprejemljivo, če so izpolnjene ustrezne uvozne zahteve iz Priloge VII k Izvedbeni uredbi (EU) 2019/2072.

(8) Zato se največ dve leti stare cepljene rastline za saditev in podlage Juglans regia L. z golimi koreninami, v stanju mirovanja in brez listov s poreklom iz Moldavije ne bi smele več šteti za zelo tvegane rastline.

(9) Prilogo k Izvedbeni uredbi (EU) 2018/2019 bi bilo zato treba ustrezno spremeniti.

(10) Za izpolnitev obveznosti Unije, ki izhajajo iz Sporazuma Svetovne trgovinske organizacije o uporabi sanitarnih in fitosanitarnih ukrepov (6), bi bilo treba uvoz navedenega blaga ponovno začeti v najkrajšem možnem času. Zato bi morala ta uredba začeti veljati tretji dan po objavi v Uradnem listu Evropske unije.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga k Izvedbeni uredbi (EU) 2018/2019 se spremeni v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. oktobra 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2018/2019 z dne 18. decembra 2018 o začasnem seznamu zelo tveganih rastlin, rastlinskih proizvodov ali drugih predmetov v smislu člena 42 Uredbe (EU) 2016/2031 in seznamu rastlin, za katere se pri vnosu v Unijo ne zahteva fitosanitarno spričevalo, v smislu člena 73 navedene uredbe (UL L 323, 19.12.2018, str. 10).

(3) Izvedbena uredba Komisije (EU) 2018/2018 z dne 18. decembra 2018 o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta (UL L 323, 19.12.2018, str. 7).

(4) Odbor PLH EFSA (Odbor EFSA za zdravje rastlin), 2021. Scientific Opinion on the commodity risk assessment of Juglans regia plants from Moldova (Znanstveno mnenje o oceni tveganja blaga za rastline Juglans regia iz Moldavije). EFSA Journal 2021; 19(5):6570, 27 str., https://doi. org/10.2903/j.efsa.2021.6570.

(5) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(6) Sporazum o uporabi sanitarnih in fitosanitarnih ukrepov (sporazum SPS) (sprejet 15. aprila 1994, ki je začel veljati 1. januarja 1995; UNTS zvezek 1867, str. 493) Svetovne trgovinske organizacije, https://www.wto.org/english/tratop_e/sps_e/spsagr_e.htm.